**Takmer každý človek na Slovensku očakáva od firiem zodpovedné aktivity nad rámec zákona, ukázal prieskum**

**Ľudia chcú, aby bol boj s klimatickou krízou pre firmy prioritou**

Bratislava, 4. novembra 2021– **Až 91 %  ľudí na Slovensku si myslí, že firmy by mali popri tvorbe zisku realizovať aj aktivity nad rámec zákona – chrániť životné prostredie, starať sa o zamestnancov, podporovať okolitú komunitu a transparentne a otvorene komunikovať o svojich aktivitách. Prioritou by pre ne malo byť najmä zmierňovanie dopadov klimatickej krízy. Vyplýva to z prieskumu agentúry FOCUS pre združenie Business Leaders Forum, ktoré administruje Nadácia Pontis.**

Združenie firiem Business Leaders Forum realizuje v spolupráci s agentúrou FOCUS každé dva roky prieskum o trendoch vo vnímaní zodpovedného podnikania (skr. CSR, z angl. Corporate Social Responsibility) medzi širokou verejnosťou. Reprezentatívny kvantitatívny prieskum prebiehal v septembri dotazníkovou formou na vzorke 1 002 respondentov vo veku od 18 rokov.

**Prioritou by mala byť ochrana životného prostredia**

Obyvatelia SR si pod pojmom „zodpovedné podnikanie“ **spontánne** predstavujú najmä zohľadňovanie **životného prostredia (25 %)**, **poctivosť pri podnikaní (24 %), starostlivosť o zamestnancov a ich rodiny (19 %)** a **nezneužívanie zamestnancov (17 %)**. „*Tieto kategórie dominujú na prvých štyroch miestach už od roku 2013. Tento rok sa však zvýraznila dôležitosť ochrany životného prostredia a poctivosti pri podnikaní*,“ hovorí Ivana Vagaská, výkonná riaditeľka Business Leaders Forum.

Pri otázke, **v akej téme by sa mali firmy prioritne angažovať**, označili ľudia na Slovensku **zmierňovanie dopadov klimatickej zmeny**. S menším odstupom nasledujú **podpora vzdelávania mladej generácie**, **podpora sociálne či zdravotne znevýhodnených skupín obyvateľstva** a **boj proti korupcii**. Rovnaké témy označili aj opýtaní v prieskume z roku 2019.

**Najčastejšie si vyberali zdravé a bezpečné pracovné prostredie**

Na výsledkoch prieskumu sa odrazila aj pandémia ochorenia COVID-19. Pri **výbere zo zoznamu aktivít** zodpovedných firiem respondenti uvádzali ako najdôležitejšie **zdravé a bezpečné pracovné podmienky (62 %)**, pričom dôležitosť tejto kategórie vzrástla oproti roku 2019 až o 12 percentuálnych bodov.

Rovnako sa zvýšila aj dôležitosť kategórie **poctivosť pri podnikaní (54 %)**, ktorá sa v rebríčku umiestnila na druhom mieste. Na ďalších miestach sa umiestnili **ochrana životného prostredia (46 %)** a **jasná, poctivá a otvorená komunikácia firmy voči zákazníkom (45 %)**.

Pomerne silné je ešte aj spájanie zodpovedného podnikania firiem s témami **ako rozvoj a vzdelávanie zamestnancov, rekvalifikácia zamestnancov (40 %)** či **vyváženosť osobného a pracovného času (39 %)**.

 *„Prieskum ukázal aj to, že pri výbere budúceho zamestnania ľudia uprednostňujú firmy, v ktorých prevláda ľudská, rešpektujúca a otvorená atmosféra. Toto kritérium označilo za dôležité až 51 % respondentov,“* uvádza I. Vagaská.

**Viac ako polovica ľudí je ochotná priplatiť si za zodpovedný výrobok či službu**

Prvýkrát boli súčasťou prieskumu aj otázky o ochote priplatiť si za zodpovedné výrobky či služby. Až **polovica opýtaných (54 %)** by bola ochotná priplatiť si za výrobok, ktorý je o niečo drahší ako bežný výrobok, ale bol vyrobený s ohľadom na životné prostredie, alebo ho vyrobili zdravotne či inak znevýhodnení ľudia. **Štvrtina** by zaplatila naviac do 20 % ceny bežného výrobkua **dve tretiny (68 %)** naviac do 10 % ceny.

**Zodpovedným firmám dominujú obchodné reťazce a telekomunikační operátori**

Prieskum tiež zisťoval spontánnu znalosť firiem podnikajúcich zodpovedne. Najčastejšie menované boli spoločnosti **Lidl (19 %)**, **Kaufland (12 %)** a **Orange (12 %)**. Práve tieto firmy sú aj členmi združenia Business Leaders Forum. „*Ide o firmy, ktoré v kontakte so zákazníkmi dlhodobo komunikujú svoje filantropické aktivity, ako aj iné stránky svojho zodpovedného podnikania. Snažia sa tiež zákazníkov v týchto témach vzdelávať, a zvyšovať tak ich individuálnu zodpovednosť*,“ vysvetľuje I. Vagaská.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***O Business Leaders Forum***

*Business Leaders Forum (BLF) je neformálnym združením firiem, ktoré sa zaväzujú byť lídrami v presadzovaní princípov zodpovedného podnikania (angl. Corporate Social Responsibility – CSR) na Slovensku. Združenie má 48 členov a administruje ho Nadácia Pontis.*

**

**Nadácia Pontis**[**www.nadaciapontis.sk**](http://www.nadaciapontis.sk/)

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto témach sme aj experti.*

**Kontakt a doplňujúce informácie:**

Zuzana Schaleková, senior PR manažérka, zuzana.schalekova@nadaciapontis.sk, 0902 558 567